Brønderslev Svømmeklub har længe været på dybt vand. Nu er klubben begæret konkurs. Det var kommunen, der gav dødsstødet mener klubbens bestyrelse. - Jeg mener, det er Brønderslev Kommune der er ansvarlige for at vi er havnet i den her situation. Havde de givet os det tilskud vi havde regnet med, så havde det set anderledes ud, siger Allan Merrild, der er formand for Brønderslev Svømmeklub. I 2007 fik svømmeklubben 59,40 kroner i kommunalt tilskud per medlem. I 2008 er det skåret ned til 37,50. Ifølge klubbens beregninger betyder det at man i alt får 485.000 kroner mindre i tilskud i år. Formanden for Brønderslev Kommunes Fritids- og Kulturudvalg Eskild Sloth Andersen (Soc.dem) føler at han er ansvarlig, men siger samtidig at hovedansvaret ligger hos klubbens bestyrelse. - Det er ikke tal jeg genkender, og det er ikke tal jeg vil diskutere i pressen. Jeg vil gerne tage initiativ til at holde et møde med formanden for svømmeklubben i næste uge, så vi kan få alle tal på bordet og få de her beskyldninger redet ud, siger Eskild Sloth Andersen (Soc.dem.), der er formand for Fritids- og Kulturudvalget i Brønderslev Kommune. Udover Skat har Brønderslev Hallen og Danmarks Svømmeunion penge tilgode i den konkursramte svømmeklub.

Opsummering:
Brønderslev Svømmeklub, der med sine 4600 medlemmer er Danmarks største, er blevet begæret konkurs af SKAT. Svømmeklubben siger at Brønderslev Kommune har ansvaret. Kommunen har halveret tilskuddet til klubben.